
PRANEŠIMAS SPAUDAI: Šiaulių apskrities paramos gavėjams iki lapkričio 15-osios bus pravesta 1,7 mln. eurų



2023 m. liepos 4 d., Šiauliai. Šiaulių apskrities valstybinė mokesčių inspekcija (toliau – Šiaulių AVMI) informuoja, kad nuo šiandien paramos gavėjus pasieks pirmosios paramai gyventojų skirtos pajamų mokesčio sumos. Šiemet prašymus skirti paramai dalį sumokamo gyventojų pajamų mokesčio (GPM) pateikė 35,5 tūkst. Šiaulių apskrities gyventojų, o jų skirti beveik 1,7 mln. eurų dalimis gavėjus pasieks iki lapkričio 15 d. 
Šiaulių apskrities paramos gavėjams ir organizacijoms (paramos ir labdaros fondai, viešosios įstaigos ir pan.) bus pervesta beveik 1,37 mln. eurų gyventojų skirtos GPM paramos, 81,3 tūkst. eurų – politinėms partijoms, per 45 tūkst. eurų – profesinėms sąjungoms. Taip pat ir 50 Šiaulių apskrities menininkų, turinčių paramos gavėjų statusą, sulauks paramos. Išsami informacija apie paramos gavėjams skirtas lėšas skelbiama viešai VMI interneto svetainėje adresu https://www.vmi.lt/evmi/paramos-statistika.
„Šiandien beveik 40 tūkst. eurų gavo mūsų apskrities pirmieji paramos gavėjai, o visos lėšos bus pervestos iki lapkričio 15-osios. Dalis prašymų skirti paramą bus vykdomi tik įgyvendinus esminius reikalavimus. GPM dalies skyrimas paramai – būdas išreikšti vienos ar kitos organizacijos palaikymą, nereikalaujantis tam papildomų asmens lėšų. Šis procesas apima tris puses – paramos gavėjus, gyventojus ir VMI. Kiekviena jų turi savo pareigas, nuo kurių įgyvendinimo priklauso ir sklandus paramos perdavimas. Priminsiu, kad paramos gavimo ir panaudojimo metinę ataskaitą privalantys teikti paramos gavėjai tai padaryti turi iki gegužės 15-osios, bet anaiptol ne visi tai padarė.  Taip pat pastebime, kad dalis gavėjų nenurodo VMI savo bankų sąskaitų, į kurias reikia pervesti skirtas sumas, o kai kurie jų nė neturi“, - sako Šiaulių AVMI Mokestinių prievolių departamento atstovė Gražina Linkuvienė.
Be to, dalis gyventojų teiktų prašymų, o tokių Šiaulių apskrityje yra 855 (Šiaulių m. sav. – 368, Akmenės r. sav. – 55, Joniškio r. sav. – 56, Radviliškio r. sav. – 87, Šiaulių r. sav. – 170, Kelmės r. sav. – 69, Pakruojo r. sav. -  50) dar nėra patvirtinti, nes juos teikusių asmenų pajamų deklaracijose nustatyti trūkumai, apie kuriuos jie buvo informuoti VMI pranešimu. Gyventojui duomenis patikslinus, deklaracijos bus pripažintos teisingomis, ir prašymuose nurodyti paramos gavėjai sulauks skirtos paramos, o gyventojai bus informuoti, jog jų prašymas įgyvendintas.
Konsultacijos mokesčių klausimais teikiamos paskambinus 1882 (+370 5 260 5060) ar e. būdu per Mano VMI, nuotolinės paslaugos – telefonu 8 5 2191 777. Paslaugos ir konsultacijos klientų aptarnavimo padaliniuose –  tik su išankstine rezervacija.


Išsamesnė informacija žiniasklaidai: 
Elona Limantienė,
Šiaulių apskrities valstybinė mokesčių inspekcija,
 tel.: (8 41) 59 23 06, +370 616 56 416; el. p. elona.limantiene@vmi.lt


PAPILDOMA INFORMACIJA:
Šiaulių apskrityje TOP 10 didžiausios paramos sumos apskaičiuotos paramos gavėjams už 2022 m.
	Paramos gavėjo pavadinimas
	Rėmėjų skaičius
	Apskaičiuota suma (Eur)

	VšĮ „Šiaulių letenėlė“
	3120
	102129,09

	VšĮ „Binada“
	611
	17901,23

	Asociacija „Naisių bendruomenė“
	11
	16856,61

	Akmenės rajono Sprogiškės medžiotojų klubas
	29
	15956,37

	Sporto klubas „Avantiūra+“
	81
	14982,00

	Medos Plungytės paramos fondas
	307
	11644,64

	Lietuvos gyvūnų globos draugijos Šiaulių skyrius
	367
	11460,09

	Pakruojo Šv. Jono Krikštytojo parapija
	37
	10613,15

	Žvejų klubas „Penki žvejai“
	213
	8639,41

	Radviliškio medžiotojų ir žvejų draugija
	202
	7772,08

